
Nr. 202 /15.01. 2015
RAPORT 
AL ACTIVITĂŢILOR EDUCATIVE DESFĂŞURATE ÎN CADRUL PROIECTULUI

„FESTIVALUL ŞANSELOR TALE”

1.- Proiectul „Spune NU drogurilor” s-a desfăşurat în 24 noiembrie 2014, la nivelul claselor a IX-a şi a XI-a. Proiectul a fost coordonat de doamnele prof. Buhoş Carmina şi Motroc Ramona. Elevii au prezentat  filmuleţe şi planşe sugestive legate de tipurile de droguri, efectele consumului de droguri şi influenţa anturajului asupra tinerilor. S-au purtat discuţii cu elevii pe baza temei prezentate.

2.- Campania împotriva traficului de persoane s-a desfăşurat în 26 noiembrie 2014 şi a avut ca scop informarea elevilor de liceu asupra fenomenului de trafic de persoane. Proiectul a fost coordonat de consilierul educativ Carmina Buhoş şi a avut ca partener Agenţia Naţională pentru Trafic de Persoane Alba Iulia, reprezentată prin doamna Leah Iuliana. Au participat aproximativ 200 elevi din clasele a IX-a – a XII-a.

3.- Ziua Alimentației Sănătoase – 25 noiembrie 2014. Invitată la această activitate a fost doamna Simona Timofte, reputat nutriționist în județul Hunedoara și realizatoarea unei emisiuni de profil la postul local de televiziune INFO HD.Pentru început, elevii au prezentat diverse produse alimentare de tip desert realizate de ei, pe care le-au prezentat în fața colegilor.Apoi, nutriționistul le-a vorbit despre faptul că pentru organismul uman este mai important conținutul alimentelor consumate decât aspectul și gustul, realizând și o prezentare a principalelor grupe de alimente. Tot în prezența nutriționistului, elevii au realizat o ruladă în care au folosit doar ingrediente de origine vegetală neprelucrate : nuci, fistic, curmale, smochine, curmale, stafide, sâmburi de floarea-soarelui, nucă de cocos etc.

4.- Activitatea „Simboluri naționale” s-a desfășurat în perioada 20-26 noiembrie 2014, cu elevii claselor a V-a E și a VI-a D (învățământ special). Proiectul a fost coordonat de către doamna profesoară de istorie Gianina Lupu, în colaborare cu doamnele profesoare Camelia Vasiu, Alexandrina Simulescu, Cristina Bulei și doamna bibliotecar Corina Halici. Proiectul a avut ca obiectiv evidențierea simbolurilor naționale ale românilor (steagul, stema și imnul național), dar și dezvoltarea simțului artistic și a sentimentului patriotic în rândul elevilor cu cerințe educaționale speciale. Sub îndrumarea doamnelor profesoare, elevii au realizat desene și colaje cu steagul României, pe care apoi l-au integrat printre celelalte steaguri ale statelor membre U.E. pentru a scoate în evidență faptul că România este în egală măsură un stat național și european. Elevii au interpretat heraldic cele nouă steme ale României din epoca modernă și contemporană și au intonat imnul național.

5.- Activitatea „Noi suntem români” s-a desfășurat în data de 27 noiembrie 2014, cu elevii claselor a VI-a D (învățământ special) și a VIII-a D, sub îndrumarea doamnei profesoare Anca Șușcu. Obiectivul a fost cunoașterea importanței zilei de 1 Decembrie și dezvoltarea cooperării între elevii provenind din învățământul de masă și învățământul special. Activitatea a debutat cu un discurs despre semnificația zilei de 1 Decembrie. În continuare elevii au interpretat cântece patriotice și au recitat poezii, au dansat dansuri tradiționale. De asemenea, elevii au realizat desene pe care le-au expus în sala festivă.

6.- Activitatea „La mulți ani, iubită țară!” s-a desfășurat în data de 26 noiembrie 2014, reunind elevi ai claselor primare și  gimnaziale de la corpul III al Colegiului Tehnic Energetic „Dragomir Hurmuzescu”. Sub îndrumarea domnilor profesori Rodica Popițiu și Viorel Jude, membrii ansamblului folcloric al școlii au  interpretat cântece populare și cântece patriotice, însoțite de dansuri tradiționale. Activitatea a avut ca obiectiv promovarea tradițiilor culturale, dezvoltarea simțului artistic și a sentimentului patriotic.

7.- Activitatea „Noi și Europa” a avut loc în 25 noiembrie 2014 în laboratorul de informatică al corpului III, liceu. Elevii claselor a XI-a C și a XII-a D, sub coordonarea doamnelor profesoare Claudia Anca și Camelia Berceanu, au realizat o prezentare Power Point, urmată de o dezbatere având ca temă diverse aspecte legate de Uniunea Europeană. Elevii au prezentat informații despre țările membre U.E., accentul discuțiilor punându-se pe dezvoltarea cooperării între țări și promovarea interculturalității. De asemenea, acțiunea a avut ca scop și oferirea de sprijin pentru elevii cu părinți plecați în străinătate, aceștia fiind informați în legătură cu mobilitatea europeană pe piața forței de muncă și statutul de cetățean european.

DIRECTOR,   





CONSILIER EDUCATIV,        
prof. CRIŞAN Monica




 
   prof. BUHOȘ Carmina

